

**בבית הדין הצבאי המחוזי**

**במחוז שיפוטי דרום**

**בפני השופטים: סא"ל סבסטיאן אוסובסקי – אב"ד**

**רס"ן איאד ח'יר – שופט**

**רס"ן יקיר דיגודקר - שופט**

**בעניין: התובע הצבאי (ע"י ב"כ, קמ"ש אביחי שמיר)**

**נגד**

**הנאשם: ח/XXX סמל א' ח' (ע"י ב"כ, עו"ד סגן יסמין יונס)**

**הכרעת - דין**

על פי הודאתו מורשע הנאשם בעבירה באמצעי תשלום, לפי סעיף 40(ב)(2) לחוק שירותי תשלום, התשע"ט-2019, ובעבירה של התנהגות שאינה הולמת, לפי סעיף 130 לחוק השיפוט הצבאי, התשט"ו- 1955, בהתאם לכתב האישום המתוקן ולפרטים הנוספים.

1. **ניתנה היום, ח' באדר ב' תשפ"ד, 18.03.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**



**בבית הדין הצבאי המחוזי**

**במחוז שיפוטי דרום**

**בפני השופטים: אל"ם מאיר ויגיסר – אב"ד**

**רס"ן אילן סמרוי – שופט**

**סרן שחף בדיחי - שופט**

**בעניין: התובע הצבאי (ע"י ב"כ, סגן דנה קוזניצקי)**

**נגד**

**הנאשם: ח/XXX סמל א' ח' (ע"י ב"כ, עו"ד סגן יסמין יונס)**

**גזר - דין**

הנאשם הורשע על פי הודאתו בעבירה באמצעי תשלום, לפי סעיף 40(ב)(2) לחוק שירותי תשלום התשע"ט – 2019 ובעבירה של התנהגות שאינה הולמת, לפי סעיף 130 לחוק השיפוט הצבאי, התשט"ו - 1955 בהתאם לכתב האישום ולפרטים נוספים.

ביום 20 באוקטובר 2023 ביצע הנאשם מספר חיובים ונסיונות חיובים ב"אפל" בכרטיס החיוב של חייל אחר, לוחם בסיירת נח"ל, ללא ידיעתו או הסכמתו: חמישה חיובים ב"אפל" בסך כולל של 358.7 ₪ ומספר ניסיונות חיוב נוספים ב"אפל" אשר לא צלחו בשל ה"תנועות החשודות" והעסקאות סורבו. בעשותו זאת ובהיותו חייל בדרגת סמל התנהג גם באופן שאינו הולם את דרגתו ומעמדו בצבא.

ברקע ביצוע העבירות, מלחמת חרבות ברזל שנפתחה ביום 7 באוקטובר 2023 לאחר שמחבלי חמאס וארגוני טרור נוספים חדרו לשטח מדינת ישראל, תוך שהם פורצים את גדר הגבול, וכאשר חלקם חמושים היטב במגוון אמצעי לחימה. הם ביצעו מעשי זוועות, ובין היתר רצחו ופצעו אזרחים ישראלים רבים. עובר ליום 7 באוקטובר הוצב הלוחם במוצב XXX במסגרת הלחימה. ביום 14 באוקטובר 2023, הגיעו לוחמי הפלס"ר למוצב XXX על מנת לאייש את המוצב במקום לוחמי סיירת נח"ל, שהיה עליהם לעבור XXX באותו המועד, אחסן הלוחם את ציודו האישי ואת כרטיס החיוב שלו בתוך מכולת ציוד נעולה במוצב XXX.

בבסיס הסדר הטיעון שהוצג בפנינו, עמדו מצד אחד הפגיעה החמורה בערכים של המשמעת הצבאית, יחסי האמון המובנים מטיבה ומטבעה של היחידה הצבאית שצריכים לשרור בין המשרתים יחד בשגרה ובוודאי בעת לחימה, הפגיעה ברכושו של אותו לוחם ומנגד, הודאת הנאשם בהזדמנות הראשונה וקשיים ראייתיים משמעותיים. צוין כי ההסדר גובש לאחר שהתקיים גישור.

אכן, מדובר במעשים חמורים הפוגעים בשורה של ערכים ובראשם הערך החברתי המוגן של איסור על גניבה וההגנה על קניינו של הזולת. קיימים גם ערכים צבאיים מובהקים ובהם ערכי הרעות והאמון שהם נר לרגליו של צה"ל. על חשיבותם של ערכי האמון והרעות בין חיילים בכלל ובין הלוחמים בפרט, ועל היותם הבסיס למוכנות הצבא והמסד לכשירותה של היחידה הצבאית, נפסק לאחרונה בעניינו של סמל סעידה (ע/1,2/24).

הנאשם גויס לשירות בחודש אוגוסט 2022 במסגרת מיעוטים מתנדבים. הוא השלים טירונות חי"ר ואימון מתקדם ומאז משרת מזה כשנה וחודשיים כלוחם בגדס"ר. מפורטות נסיבותיו המשפחתיות המורכבות.

לאור כל האמור, סברנו כי הסדר הטיעון משקף נכונה את האיזון בין האינטרסים השונים והוא ראוי לכיבוד, במיוחד נוכח הקשיים הראייתיים שפורטו.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל מיום מעצרו.**
2. **שלושים (30) ימי מאסר לריצוי בדרך של עבודה צבאית. הנאשם יתייצב לתחילת ריצוי עונש העבודה הצבאית ביום 07.04.2024 עד השעה 10:00.**
3. **עונש מאסר מותנה בן חמישה (5) חודשים למשך שלוש (3) שנים לבל יעבור עבירה בה הורשע או כל עבירת רכוש. התנאי אינו חל לגבי עבירה של התנהגות שאינה הולמת.**
4. **הורדה לדרגת טוראי.**

חזקה על התביעה שתודיע לחברת "אפל" על אופן סיום התיק.

* **ניתן היום, י"ז באדר ב' התשפ"ד, 27.03.2024, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**העתק נכון מהמקור

ק' בית הדין
:**

**נערך על ידי: ס.ש**

**בתאריך: 08.04.2024**

**חתימת המגיה: סרן נועם בזיזה**